సాంస్కృతిక మంత్రిత్వ శాఖ
భారత్-యూఏఈ… భారత్-ఆస్ట్రేలియా మధ్య ఇటీవలి వాణిజ్య ఒప్పందాలపై భాగస్వాముల అవగాహన కార్యక్రమం నిర్వహించిన కేంద్ర వాణిజ్య శాఖ;
స్వయం సమృద్ధ భారత స్వప్న సాకార్ దిశగా ఈ వినూత్న వాణిజ్య ఒప్పందాల సద్వినియోగంపై తెలంగాణ ఎగుమతిదారులకు శ్రీ జి.కిషన్రెడ్డి పిలుపు;
జిల్లాల్లో ఎగుమతి ప్రోత్సాహక మండళ్ల ఏర్పాటుపై తెలంగాణ ప్రభుత్వానికి
శ్రీమతి అనుప్రియా పటేల్ ప్రశంస; ఇటీవలి వాణిజ్య ఒప్పందాలతో ఏర్పడిన నవ్య విపణులను సద్వినియోగం చేసుకోవాలని రాష్ట్ర వాణిజ్య వర్గాలకు సూచన
భారత్-యునైటెడ్ అరబ్ ఎమిరేట్స్  మధ్య సమగ్ర ఆర్థిక భాగస్వామ్య ఒప్పందం , భారత్-ఆస్ట్రేలియాల మధ్య ఆర్థిక సహకార-వాణిజ్య ఒప్పందం పై కేంద్ర వాణిజ్యశాఖ ఇవాళ- 2022 ఏప్రిల్ 23న హైదరాబాద్లోని హోటల్ పార్క్ హయాత్లో భాగస్వాముల అవగాహన కార్యక్రమం నిర్వహించింది. తెలంగాణలోని స్థానిక పారిశ్రామిక సంస్థలు, ఎగుమతిదారులు… ముఖ్యంగా సూక్ష్మ-చిన్న-మధ్యతరహా  రంగ పరిశ్రమలకు మైలురాళ్ల వంటి ఈ ఒప్పందాలతో లభించే ప్రయోజనాలపై అవగాహన కల్పించడం ఈ కార్యక్రమం లక్ష్యం. ఔషధ ఎగుమతుల ప్రోత్సాహక మండలి , ఇతర అత్యున్నత పారిశ్రామిక సంఘాలు, ఎగుమతి ప్రోత్సాహక మండళ్లు, స్థానికి వాణిజ్య-పారిశ్రామిక సంఘాల ప్రతినిధులు ఈ కార్యక్రమంలో పాల్గొన్నారు. అలాగే తెలంగాణ రాష్ట్రంలోని వివిధ రంగాలు, విభాగాల పరిశ్రమల నుంచి 150 మందికిపైగా వ్యాపారవేత్తలు కూడా దీనికి హాజరయ్యారు.
గౌరవనీయులైన కేంద్ర పర్యాటక, సాంస్కృతికి, ఈశాన్యప్రాంత అభివృద్ధి శాఖల మంత్రి శ్రీ జి.కిషన్ రెడ్డి ఈ కార్యక్రమంలో ముఖ్యఅతిథిగా పాల్గొన్నారు. ఈ సందర్భంగా ఆయన మాట్లాడుతూ- వాణిజ్య సౌలభ్యం పెంపు దిశగా కేంద్ర ప్రభుత్వం చేపట్టిన పలు వినూత్న చర్యలు, వివిధ సంస్కరణల గురించి వివరించారు. ఆ మేరకు ప్రస్తుత సంవత్సరం దాదాపు 669.6 బిలియన్ డాలర్ల విలువైన వస్తుసేవల రికార్డుస్థాయి ఎగుమతుల రూపంలో అధిగమించిన గణనీయ మైలురాళ్లను ప్రస్తావించారు. అదేవిధంగా మన దేశం టీకాల కార్యక్రమాన్ని విజయవంతంగా నిర్వహించడం ద్వారా మన సామర్థ్యం ఏమిటో ప్రపంచానికి చాటిందని గుర్తుచేశారు. జాతీయ స్థాయి ఎగుమతులలో తెలంగాణ రాష్ట్ర వాటా 3 శాతంగా ఉందని, ఈ నేపథ్యంలో అన్నిరకాల సదుపాయాలను మెరుగుపరచడం ద్వారా రాష్ట్రం తన వాటాను గరిష్ఠంగా పెంచుకోవాల్సిన అవసరం ఉందని ఆయన స్పష్టం చేశారు. ఈ సందర్భంగా ‘పీఎం-గతిశక్తి’ బృహత్ ప్రణాళికను ప్రస్తావిస్తూ- ఇందులో భాగంగా కేంద్ర ప్రభుత్వం రాబోయే మూడేళ్లలో 100 ‘పీఎం-గతిశక్తి’ బహుళవిధ సరకు రవాణా కూడళ్లను నిర్మిస్తుందని వెల్లడించారు. ప్రధానమంత్రి కలలుగంటున్న స్వయం సమృద్ధ భారతం సాకారం దిశగా అగ్రస్థానంలోగల పారిశ్రామికవేత్తలు కృషిచేయాలని సూచిస్తూ, ఈ ప్రక్రియలో ఎగుమతులు ఎంతటి కీలకపాత్ర పోషిస్తాయో వివరించారు.
ఈ కార్యక్రమంలో పాల్గొన్న కేంద్ర వాణిజ్య-పరిశ్రమల శాఖ సహాయమంత్రి శ్రీమతి అనుప్రియా పటేల్ ప్రసంగిస్తూ- ఆస్ట్రేలియా, యూఏఈలతో ఇటీవల కుదిరిన వాణిజ్య ఒప్పందాలద్వారా అందుబాటులోకి వచ్చిన నవ్య విపణులను సద్వినియోగం చేసుకోవాలని రాష్ట్ర వాణిజ్య-పారిశ్రామిక భాగస్వాములకు పిలుపునిచ్చారు. తెలంగాణలో జిల్లాస్థాయి ఎగుమతి ప్రోత్సాహక మండళ్లు ఏర్పాటు చేయడంపై రాష్ట్ర ప్రభుత్వాన్ని ఆమె ప్రశసించారు. ఔషధ, చర్మ, వజ్ర-ఆభరణాల, ఎలక్ట్రానిక్ ఉత్పత్తుల రంగాల్లో రాష్ట్రం ఎంతో శక్తిమంతంగా ఉందని, ఈ నేపథ్యంలో పూర్తి సామర్థ్యాన్ని వెలికితీయడంద్వారా దేశంలోనే అతిపెద్ద ఎగుమతిదారుగా ఆవిర్భవించాలని సూచించారు.
తెలంగాణ రాష్ట్ర ప్రభుత్వ ముఖ్య కార్యదర్శి శ్రీ జయేష్ రంజన్ రాష్ట్రానికి సంబంధించిన వివిధ గణాంకాలను వెల్లడిస్తూ స్థూల ఆర్థిక సూచీలు, బాహ్యరంగం పనితీరు, రాష్ట్రం నుంచి ఎగుమతులకు సంబంధించి అగ్రస్థానంలోగల వస్తుసేవలను సోదాహరణంగా వివరించారు.
అంతకుముందు కేంద్ర వాణిజ్యశాఖ అదనపు కార్యదర్శి శ్రీ అమిత్ యాదవ్ ఆహూతులకు స్వాగతం పలికారు. అనంతరం యూఏఈ, ఆస్ట్రేలియాలతో ఇటీవల భారతదేశం కుదుర్చుకున్న రెండు మైలురాయి వాణిజ్య ఒప్పందాలు ‘సెపా’, ‘ఏక్తా’ గురించి సంక్షిప్తంగా వివరించారు. ఈ ఒప్పందాలతో తెలంగాణలోని ఎగుమతిదారులకు లభించే ప్రయోజనాలను ప్రముఖంగా విశదీకరించారు.
కేంద్ర వాణిజ్యవాఖ సంయుక్త కార్యదర్శి శ్రీ  శ్రీకర్ కె.రెడ్డి సమగ్ర ప్రదర్శనద్వారా ఒప్పందాల గురించి కూలంకషంగా వివరించారు. ఈ వాణిజ్య ఒప్పందాల్లోని వివిధ ప్రధాన అంశాలను ఆయన విడమరచి చెప్పారు. భారత్, ఆస్ట్రేలియా, యూఏఈ దేశాల మధ్య వస్తుసేవల ప్రదానంలో లభించే రాయితీలు, ద్వైపాక్షిక వాణిజ్య వెసులుబాటుకు తీసుకునే చర్యలు, పరిశ్రమల రక్షణకు ఉద్దేశించిన విధానాలను తెలియజేశారు. ఎగుమతులు, జీడీపీ, వివిధ రంగాల్లో.. ముఖ్యంగా కార్మిక ఉపాధి అవకాశాల వగైరాల రూపంలో లభించే ప్రయోజనాలను వివరంగా తెలిపారు.
ఈ కార్యక్రమంలో భాగంగా, పరిశ్రమ ప్రతినిధుల భాగస్వామ్యంతో రెండు బృంద గోష్ఠులు కూడా నిర్వహించబడ్డాయి. ప్రముఖ ఎగుమతి కూడలిగా తెలంగాణకుగల బలాబలాలను, వస్తుసేవల ఎగుమతులలో వాణిజ్య ఒప్పందాలను గరిష్ఠంగా సద్వినియోగం చేసుకునే పద్ధతులు, మార్గాలపై ఈ సందర్భంగా వారు చర్చించారు. అంతేకాకుండా ఇంజినీరింగ్, ఫార్మాస్యూటికల్స్, వజ్రాలు-ఆభరణాలు, టెక్స్టైల్స్, ఐటీ/ఐటీఈఎస్, గనులు-ఖనిజాలు, విద్యాసేవలు పరిశోధన-అభివృద్ధి వగైరా వివిధ రంగాల నుంచి ఇందులో పాలుపంచుకున్న పారిశ్రామిక భాగస్వాములు ఈ వాణిజ్య ఒప్పందాలతో లభించే అపార ప్రయోజనాలను అందిపుచ్చుకునే అవకాశాలపై ఉత్సాహం చూపారు. ఈ మేరకు ఆయా రంగాలు, పరిశ్రమలలో తమ మార్కెట్ వాటాను పెంచుకునే దిశగా ఈ భాగస్వామ్య దేశాల్లోని దిగుమతిదారులతో సరికొత్త వాణిజ్య సంబంధాలు ఏర్పరచుకోవడంపై నిబద్ధత చాటారు.
ఒప్పందాలపై మరిన్ని వివరాల కోసం, దయచేసి కింది అధికార వెబ్సైట్లను సందర్శించండి.
భారత్-యూఏఈ ‘సెపా’:
https://commerce.gov.in/international-trade/trade-agreements/comprehensive-economic-partnership-agreement-between-the-government-of-the-republic-of-india-and-the-government-of-the-united-arab-emirates-uae/
భారత్-ఆస్ట్రేలియా ‘ఏక్తా’:
https://www.dfat.gov.au/trade/agreements/negotiations/aifta/australia-india-ecta-official-text